Nähdäänkö sittenkään?

Jeesus lähestyi Jerikoa ja kertoi samalla opetuslapsilleen, mitä tulee Jerusalemissa tapahtumaan tulevana pääsiäisenä. Opetuslapset eivät kyenneet ymmärtämään ollenkaan, mitä Jeesus puheillaan kärsimyksestä, kuolemasta ja ylösnousemuksesta tarkoitti. Vaikka opetuslapset olivat seuranneet Jeesusta jo pitkään näyttää siltä, että heillä oli aivan vääränlainen käsitys siitä, kuka Jeesus oikeasti on. Olemmehan me kaikki aika hyviä rakentelemaan omia kuvia Jumalasta. Vaan jos kuvamme Jumalasta ei perustu Raamatun sanaan, se ei ole silloin realistinen ja perustuu vain omiin mielikuviin, tai muiden puheisiin Jumalasta.

Tien varrella istunut sokea kerjäläinen sen sijaan, näki Jeesuksessa jotain, mitä kukaan muu väkijoukosta ei näyttänyt näkevän. Yllättäen sokea näki Jeesuksessa jotain sellaista, mitä muut eivät nähneet. Sokea huutaa tien laidasta uskon tunnustuksen: ”Jeesus Daavidin Poika, armahda minua!”. Muiden yrittäessä vaientaa miestä, tämä huusi entistä kovemmin. Jeesus pysähtyi ja kysyi häneltä: ”Mitä haluat minun tekevän sinulle?”. Mies vastasi: ”Herra, anna minulle näköni.” ja hän sai näkönsä.

Tuollaisen pyynnön esittäjä tiesi olevansa Jumalan kanssa tekemisissä. Hän oli varma, että tätä tilaisuutta ei tulisi missään tapauksessa päästää luisumaan käsistä. Vaikka ryhmäpaine oli kova hän ei vaiennut, vaan pyysi Jeesukselta sellaista asiaa, jota meidän ihmisten on mahdotonta toteuttaa. Asiaa, jota hän sisimmässään oli varmasti pitkään toivonut. Usko antaa ihmeellisen näkökyvyn.

Jeesus aloittikin toimintansa ohjelman julistuksella, jossa Hänet on lähetetty ilmoittamaan köyhille hyvän sanoman, julistamaan vangituille vapautusta ja sokeille näkönsä saamista, päästämään sorretut vapauteen ja julistamaan Herran riemuvuotta. (Luuk. 4:18-19)

Ensin siis pitäisi avata sokeiden silmät, jotta he näkisivät olevansa köyhiä ja tarvitsevansa evankeliumia…

Jyrki Hautaniemi

Nuorisotyönohjaaja/Lähetysihteeri